《玉女迎春慢 雪美人》
清代·沈蕊

衣织冰绡，妆初竟、悄立玉楼琼户。脉脉新愁旧恨，泪滴斜阳红处。

芳容难驻，怕弱质、不胜风露。前因曾悟，消得冶情，羞比飞絮。

亭亭独对梅花，无言敛黛，似传心素。好把聪明忏尽，莫化唐宫鹦鹉。

月痕微度。更冷罥、一身香雾。雅韵天然，恐有隔窗人妒。

作者简介：字芷芗，嘉兴人，观察涛女，桐乡劳介甫室。